ภายในปี 2565 กรมทางหลวง จะเปิดให้บริการทางหลวงพิเศษระหว่างเมือง สายบางปะอิน - นครราชสีมา ได้อย่างเต็มรูปแบบ
นายศักดิ์สยาม ชิดชอบ รัฐมนตรีว่าการกระทรวงคมนาคม เปิดเผยว่า ภายในปี 2565 กระทรวงคมนาคม โดยกรมทางหลวงจะสามารถเปิดให้บริการทางหลวงพิเศษระหว่างเมือง สายบางปะอิน - นครราชสีมา หรือ M6 ได้อย่างเต็มรูปแบบ ทั้งนี้เส้นทางดังกล่าวมีระยะทาง 196  กิโลเมตร วงเงินลงทุนรวม 81,121 ล้านบาท ส่วนความคืบหน้าโครงการความร่วมมือระหว่างรัฐบาลแห่งราชอาณาจักรไทย และรัฐบาลแห่งสาธารณรัฐประชาชนจีน ในการพัฒนาระบบรถไฟความเร็วสูงเพื่อเชื่อมโยงภูมิภาค ระยะที่ 1  ช่วงกรุงเทพฯ - นครราชสีมา และมีแผนงานที่จะก่อสร้างระยะที่ 2 ช่วงนครราชสีมา - หนองคาย  ระยะทาง 356 กิโลเมตร ขณะนี้โครงการออกแบบแล้วเสร็จอยู่ระหว่างการจัดทำรายงานการประเมินผลกระทบสิ่งแวดล้อม หรือ EIA คาดว่าจะเสนอคณะรัฐมนตรีได้ในปี 2565 เปิดใช้บริการได้ในปี 2571 รวมถึงระยะที่ 3 ช่วงหนองคาย - เวียงจันทร์ ระยะทาง 16 กิโลเมตร เพื่อเชื่อมการขนส่งสินค้าระหว่างไทย - สปป.ลาว - จีน ในอนาคตนอกจากนี้ กระทรวงคมนาคม กำลังพัฒนาเส้นทางรถไฟทางคู่ในพื้นที่ภาคตะวันออกเฉียงเหนือ เพื่อพัฒนาระบบการคมนาคมขนส่งในพื้นที่ตะวันออกเฉียงเหนือให้เชื่อมโยงและครอบคลุมทุกโครงข่าย ช่วยอำนวยความสะดวก รวดเร็วในการเดินทางให้กับประชาชน ส่วนความคืบหน้าการดำเนินโครงการเพิ่มช่องจราจร ทล.205 ตอน อำเภอหนองบัวโคก - อำเภอพระทองคำ จังหวัดนครราชสีมา ว่า ปัจจุบันกระทรวงคมนาคม อยู่ระหว่างกำลังดำเนินการก่อสร้างความคืบหน้าร้อยละ 63.30 ระยะทาง 17 กม. ค่าก่อสร้าง 659 ล้านบาท คาดว่าเปิดให้บริการปี 2565